เว็บไวต์ขายคูปองลดราคา แหล่งช็อปราคาประหยัด
ใกล้เทศกาลปีใหม่ที่หลายคนต้องเตรียมมองหา &#8220;ของขวัญ&#8221; ให้ตัวเองและคนที่เรารักกันอีกแล้ว
10 ธ.ค. 2554

ใกล้เทศกาลปีใหม่ที่หลายคนต้องเตรียมมองหา “ของขวัญ” ให้ตัวเองและคนที่เรารักกันอีกแล้ว
โดย..สวลี ต้นกุลรัตน์ 
แต่ยุคหลังน้ำลดที่ต้องประหยัดรัดเข็มขัดจนเอวกิ่วแบบนี้ ถ้าสามารถหาของขวัญราคาประหยัดได้น่าจะดี
เพราะฉะนั้น สัปดาห์นี้เลยต้องเอาใจ “นักช็อป” ที่ชื่นชอบของ “ลดราคา” ด้วยการพาไปหาแหล่งซื้อของราคาประหยัด ซึ่งอยู่ไม่ใกล้ไม่ไกล ใครๆ ก็สามารถเข้าถึงได้ เพราะมันอยู่ที่หน้าจอคอมพิวเตอร์ของเรานี่เอง แถมยังไม่ได้มีแค่เว็บไซต์เดียว แต่มีเป็นสิบๆ เว็บไซต์ให้เข้าไปเลือกช็อป “คูปองลดราคา”
คืออะไร
จริงๆ แล้ว เว็บไซต์ที่ขาย “คูปองลดราคา” มีต้นแบบมาจาก groupon.com ซึ่งเป็นเว็บไซต์ที่มีแนวคิดแบบ “รวมกันซื้อถูกกว่า” (Group Buying) โดยทางเว็บไซต์จะไปเจรจาขอ “ราคาพิเศษสุดๆ” จากเจ้าของสินค้าหรือบริการแล้วนำมาประกาศในเว็บไซต์ ซึ่งมักจะเรียกว่า “ดีล” เพื่อให้สมาชิกที่เป็นนักช็อปทั้งหลายรวมพลังกันมาซื้อให้ครบตามจำนวนและภายในเวลาที่กำหนดไว้เพื่อ “ปิดดีล” อันนั้นให้ได้ เพราะถ้าปิดดีลไม่ได้ก็เป็นอันว่าอดกันหมด
รูปแบบการรวมพลังกันซื้อในรูปแบบนี้ได้รับความนิยมอย่างมากในต่างประเทศ และเมื่อมาถึงประเทศไทย ก็ไม่ได้ทำให้นักช็อปผิดหวังเช่นกัน เพียงแต่สิ่งที่แตกต่างออกไป คือ เราไม่จำเป็นต้องรวมพลังกันซื้อเพื่อให้ได้ครบตามจำนวนที่กำหนดไว้ เพียงแต่เราจะมีเวลาไม่มากในการตัดสินใจซื้อ และในบางดีลก็จะจำกัดจำนวนผู้ซื้อเอาไว้ด้วย
คงเป็นเพราะรูปแบบธุรกิจที่ “เลียนแบบ” กันได้ไม่ยาก ทำให้ในปัจจุบันมีเว็บไซต์ที่ให้บริการในรูปแบบดังกล่าวมีอยู่หลายเว็บไซต์ แต่ต้นแบบสำหรับเว็บไซต์ที่นำรูปแบบการซื้อที่เหมาะกับนักช็อปชาวไทยมานำเสนอเป็นเจ้าแรก และเป็นเจ้าตลาดอยู่ในปัจจุบัน คือ ensogo.com แถมยังท้าทายนักช็อปด้วยการรับประกันว่า ไม่มีเจ้าไหนที่ให้ราคาที่ถูกกว่า ถึงกับแจ้งไว้ในเว็บไซต์ว่า...
“ถ้าคุณพบว่ามีร้านค้าหรือดีลไหนที่ให้ข้อเสนอที่ถูกกว่าเรา เรายินดีคืนเงินส่วนต่างให้คุณสองเท่าทันทีไม่ว่ากรณีใดๆ”
ลดราคาเท่าไร
สิ่งที่ทำให้เว็บไซต์เหล่านี้ “ครองใจนักช็อป” คือ ให้ราคาที่พิเศษสุดๆ เพราะดีลที่เว็บไซต์เหล่านี้ไปหามา ส่วนใหญ่ต้องลดราคาอย่างบ้าคลั่งจนกระทั่งนักช็อปอดใจไม่อยู่กันเลย โดยเฉพาะอย่างยิ่งถ้าเป็นร้านค้าและบริการที่โดนใจด้วยแล้ว ยอดการสั่งซื้อคูปองจะล้นทะลักกันเลยทีเดียว
ทั้งนี้ โดยมากแล้วดีลที่ขายผ่านเว็บไซต์เหล่านี้จะลดราคาตั้งแต่ 5080% จากราคาปกติ และในบางดีลอาจจะลดลงไปถึง 90% เพราะฉะนั้นถ้าดีลไหนที่ลดราคาไม่ถึง 50% (ซึ่งแทบจะเป็นระดับมาตรฐานของเว็บไซต์เหล่านี้ไปแล้ว) ก็อาจจะดูแล้วไม่ค่อยคุ้มค่าน่าซื้อเท่าไรนักในสายตานักช็อป
อย่างไรก็ตาม ในบางดีลราคาอาจจะไม่ได้ลดกระหน่ำ แต่ถ้าเป็นสินค้าหรือบริการที่โดนใจก็ไม่ใช่ว่านักช็อปจะยอมพลาดโอกาส
มีอะไรให้ซื้อ
แทบจะเรียกว่า “มีทุกอย่างให้เลือกซื้อ” ไม่ว่าจะเป็นสินค้าและบริการทั่วๆ ไป เช่น เครื่องสำอาง แว่นตา นาฬิกา ร้านอาหาร โรงแรมและรีสอร์ต บริการด้านสุขภาพและความงาม รวมไปถึงสถานศึกษา
เพียงแต่บอกไม่ได้ว่าในแต่ละช่วงเวลา หรือในแต่ละวันจะมีดีลอะไรออกมาบ้าง ต้องไปคอยลุ้นกันเอาเองในแต่ละวันว่า วันนี้จะมีดีลอะไรออกมาให้นักช็อปได้ตื่นเต้นกันบ้าง
แต่ที่เห็นได้บ่อยๆ และน่าจะได้รับความนิยมจากนักช็อป คือ ดีลที่เกี่ยวกับอาหาร ท่องเที่ยว และความงาม ที่ดูเหมือนว่ามาเมื่อไรก็น่าสนใจเมื่อนั้น
ตัวอย่างเช่น ดีลบุฟเฟ่ต์ปิ้งย่างในร้านย่านสีลม ที่ ensogo.com นำมาเสนอให้นักช้อปเมื่อเดือน ต.ค. ด้วยส่วนลด 50% มีนักช้อปมาคลิกซื้อคูปองไปกว่า 6,000 ราย หรือจะเป็นดีลไอศกรีมระดับซุปเปอร์พรีเมี่ยม ที่ลดราคา 50% ก็มียอดซื้อไปถึง 5,000 ราย
ซื้อได้อย่างไร
หลังจากถูกใจสินค้าและราคากันแล้ว ขั้นต่อไปก็ต้องลงมือ “ซื้อ” กันสักที แต่สำหรับ “คูปองลดราคา” ไม่ได้ขายให้ใครก็ได้ แต่จะขายให้กับ “สมาชิกเท่านั้น” เพราะฉะนั้นอย่างแรกที่ต้องทำ คือ สมัครสมาชิก ซึ่งไม่มีค่าใช้จ่ายในการสมัคร (เพราะฉะนั้นถ้าไปเจอเว็บไซต์ไหนบอกให้ต้องเสียเงินค่าสมาชิกละก็ให้รีบถอยออกมาจะดีกว่า)
วิธีการสมัครสมาชิก หรือลงทะเบียนเป็นสมาชิก มักจะไม่ได้ยุ่งยากอะไร เราก็แค่กรอกข้อมูลส่วนตัว อีเมล ตั้งชื่อผู้ใช้ รหัสผ่าน และหมายเลขโทรศัพท์มือถือ เพียงเท่านี้เราก็ได้ชื่อว่าเป็นสมาชิกและพร้อมที่จะซื้อคูปองลดราคาจากเว็บไซต์นั้นได้แล้ว
นอกจากจะสมัครสมาชิกกันแบบง่ายๆ แล้ว วิธีการซื้อก็ง่ายเช่นกัน และโดยมากมักจะมีขั้นตอนไม่แตกต่างกัน
เริ่มจากคลิกไปที่ “ซื้อ” หรือ “ซื้อเลย” จากนั้นก็ชำระเงินตามช่องทางที่แต่ละเว็บไซต์มีให้เลือก ซึ่งมักจะมีหลายช่องทางให้เลือก รวมทั้งการชำระผ่านบัตรเครดิต และช่องทางการชำระเงินอื่นๆ ที่เราน่าจะคุ้นเคยอยู่แล้ว
เมื่อชำระเงินเรียบร้อย เราก็จะได้รับ “คูปอง” ซึ่งอาจจะสามารถรับคูปองได้ 2 ช่องทาง คือ ระบบจะส่ง SMS มาที่หมายเลขโทรศัพท์ที่เราแจ้งไว้ โดยจะมีรายละเอียดดังนี้ ชื่อร้านค้า วันหมดอายุการใช้คูปอง หมายเลขคูปอง และเลขที่อ้างอิง
อีกช่องทาง คือ พิมพ์คูปอง โดยในคูปองจะมีชื่อร้านค้า วันหมดอายุการใช้คูปอง หมายเลขคูปอง เลขที่อ้างอิง บาร์โค้ด รายละเอียดดีล และเงื่อนไขการใช้คูปอง ซึ่งหลายเว็บไซต์มีข้อกำหนดชัดเจนว่า การนำคูปองไปใช้สิทธิจะต้อง “พิมพ์คูปอง” เท่านั้น (และโดยส่วนตัวแนะนำให้พิมพ์ออกมาเก็บไว้เป็นหลักฐานไว้จะดีกว่าการเก็บไว้เป็น SMS)
เมื่อได้คูปองออกมาแล้วก็สามารถนำไปยื่นเพื่อซื้อสินค้าและบริการในราคาพิเศษอย่างที่ต้องการได้ทันที
และเพราะเหตุที่ต้องนำ “คูปอง” ไปใช้ซื้อสินค้าและบริการ ก็เลยขออนุญาตเรียกเว็บไซต์ที่ทำธุรกิจแบบเดียวกันนี้ว่าเป็นเว็บไซต์ที่ขาย “คูปองลดราคา” โดยไม่สนใจว่าเจ้าของเว็บไซต์เหล่านี้จะยินดีให้เรียกแบบนี้หรือเปล่า
ซื้อได้ที่ไหน
นอกจาก ensogo.com ที่เป็นเจ้าตลาดของเว็บไซต์ประเภทนี้แล้ว ยังมีอีกหลายเว็บไซต์ให้นักช็อปไปมองหา “ดีลโดนๆ” ไม่ว่าจะเป็น coupon.sanook.com dealdidi.com ncoupon.co.th wonderpons.com u2deal.com coupons.co.th dealicious.co/ bangkok_th metcoupon.com coucafe.com deepon.in.th dealthailand.com thaicitydeals.com และ bonbondeals.com
แต่นักช็อปจะต้อง “หูไวตาไว” เพราะอย่างที่เห็น คือ เว็บไซต์แบบนี้มีอยู่เป็นสิบ และแต่ละเว็บมักจะมี “ดีลเด่น” มาจูงใจนักช็อป เพราะฉะนั้นจึงทำให้มีเว็บไซต์ที่รวบรวมดีลจากหลายๆ แหล่งมาเพื่ออำนวยความสะดวกให้กับนักช็อป จะได้ไม่ต้องไปคอยตามเช็กว่าในแต่ละวันเว็บไซต์ไหนมีดีลอะไรที่โดนใจน่าช็อปกันบ้าง เช่น mythaideals.com promotion2deal.com และ promotions.co.th
อยากซื้อต้องระวัง
การซื้อ “คูปองลดราคา” พวกนี้มีเรื่องที่ต้องระมัดระวังอยู่หลายเรื่อง โดยสิ่งที่นักช็อปจะต้องระมัดระวังให้มาก คือ เงื่อนไขการใช้คูปอง เพราะคูปองเหล่านี้จะกำหนดระยะเวลาที่สามารถนำคูปองไปใช้ ซึ่งหากพ้นจากระยะเวลาที่กำหนดไว้ คูปองสุดแสนพิเศษของเราก็จะไม่ต่างอะไรกับเศษกระดาษ
อีกเงื่อนไขหนึ่งที่ทำให้นักช็อป “หน้าแตก” กันมาหลายคนแล้ว คือ ระยะเวลาที่ “งดใช้คูปอง” ซึ่งจะพบมากในคูปองโรงแรมและรีสอร์ต ซึ่งมักจะมีช่วงเวลาที่ห้ามใช้คูปอง เช่น วันหยุดยาว หรือแม้กระทั่งวันศุกร์เสาร์อาทิตย์ เพราะฉะนั้นต่อให้เราถือคูปองไปกี่ใบก็ไม่สามารถใช้งานได้ และที่ลืมไม่ได้คือ ต้องสำรองห้องล่วงหน้าตามระยะเวลาที่กำหนด
และแม้ว่าหลายเว็บไซต์จะบอกว่าสามารถแสดง SMS ที่ได้รับก็เพียงพอแล้ว แต่ในบางเว็บไซต์ หรือบางร้านค้า ระบุชัดเจนว่าจะรับเฉพาะคูปองที่พิมพ์ลงในกระดาษเท่านั้น
แต่สิ่งที่สำคัญที่สุดที่ต้องระวัง คือ ระวัง “ราคาพาไป” เพราะสินค้าหรือบริการบางอย่างที่มาเสนอราคาดีๆ อาจจะเป็นสินค้าและบริการที่ไม่เคยคิดมาก่อนว่า “จำเป็น” ไม่เคยคิดว่าจะอยากได้ แต่พอเจอราคาลดสุดขีดเข้าไปถึงกับตาลาย มือไม้สั่นคลิกซื้อไปโดยไม่ทันระวังใจ
มีงานวิจัยต่างประเทศพบว่า 22% ของนักช็อปที่ตัดสินใจซื้อคูปองลดราคาจากเว็บไซต์ไปแล้ว แต่ไม่เคยนำคูปองไปใช้ ดังนั้นแทนที่จะได้ซื้อของราคาประหยัดกลับกลายเป็นว่า “เสียเงินฟรี” ก็คงได้แต่หวังว่า ก่อนที่จะตัดสินใจซื้อคูปองอะไรก็ตาม ต้องแน่ใจก่อนว่าเราต้องการมันจริงๆ ไม่ใช่เพราะอดใจไม่ได้กับข้อเสนอสุดพิเศษพวกนั้น